
Rengiamas Kėdainių rajono savivaldybės atsinaujinančių išteklių energijos naudojimo plėtros veiksmų planas

UAB „Teisingi energetikos sprendimai“ pagal 2016 m. kovo 3 d. sutartį Nr. PS-11 su Lietuvos savivaldybių asociacija rengia Kėdainių rajono savivaldybės Atsinaujinančių išteklių energijos naudojimo plėtros veiksmų planą (toliau – Planas). Plano tikslas – nustatyti savivaldybių įgyvendinamas priemones Atsinaujinančių išteklių energetikos įstatymo nustatytiems nacionaliniams planiniams rodikliams pasiekti bei paskatinti atsinaujinančių energijos išteklių naudojimo plėtrą savivaldybės teritorijoje. Planą numatoma parengti iki 2016 m. spalio 30 d.
Atsinaujinančių energijos išteklių naudojimo plėtros veiksmų planas rengiamas projekto „Tvarus energijos ir aplinkos kokybės valdymas vietos lygmeniu“ apimtyje. Projektą "Tvarus energijos ir aplinkos kokybės valdymas vietos lygmeniu" įgyvendina Lietuvos savivaldybių asociacija, projekto partneris – Norvegijos vietos ir regioninės valdžios institucijų asociacija. Projekto tikslas yra padėti savivaldybėms išspręsti ES direktyvų bei nacionalinių teisės aktų reikalavimus energetikos ir aplinkosaugos srityse, t. y. energetikos srityje – parengti Atsinaujinančių išteklių energijos naudojimo plėtros veiksmų planus, aplinkos apsaugos srityje – parengti Aplinkos oro kokybės valdymo programas (toliau – Programa). Minėtus dokumentus savivaldybės turi rengti įgyvendindamos Atsinaujinančių išteklių energetikos ir Aplinkos oro apsaugos įstatymų reikalavimus. 
Projekto įgyvendinimo metu numatoma:

· parengti keturioms savivaldybėms (Kėdainių, Rokiškio rajonų, Klaipėdos miesto ir Birštono) pavyzdinius Atsinaujinančių išteklių energijos naudojimo plėtros veiksmų planus bei trims savivaldybėms (Jonavos, Panevėžio ir Vilniaus rajonų) pavyzdines Aplinkos oro kokybės valdymo programas;

· parengti Programų ir Planų rengimo metodines rekomendacijas;

· organizuoti mokymus trijuose regionuose Lietuvos savivaldybių energetikos ir aplinkosaugos sričių specialistams.
